TARYBOS SPRENDIMO PROJEKTO 
DĖL BONOS SFORCOS VARDO SUTEIKIMO SKVERUI IR JO RIBŲ
AIŠKINAMASIS RAŠTAS

2021-12-21
1. Parengto teisės akto projekto tikslas ir uždaviniai
Šiame Tarybos sprendimo projekte siūloma atsižvelgus į Vilniaus miesto savivaldybės tarybos Istorinės atminties komisijos 2021 m. spalio 20 d. posėdžio protokolą Nr. 4-2429/21(1.1.29-T1) suteikti bevardžiui skverui Bonos Sforcos vardą Senamiesčio seniūnijoje šalia Valdovų rūmų. Vardo rašyba suderinta su Valstybine lietuvių kalbos komisija (2021-12-16 raštas Nr. S1-467(1.7).
Informacija Savivaldybės interneto  svetainėje www.vilnius.lt paskelbta 2021-12-        . 
2. Suteikti Vilniaus miesto bevardžiui skverui vardą (Senamiesčio seniūnijoje informacija paskelbta 2021 -   -    )
Bona Sforca (1494-1557) –  Lenkijos karalienė ir Didžioji Lietuvos kunigaikštienė (nuo 1518 m.). Žygimanto Senojo žmona, Žygimanto Augusto motina. 

Kilusi iš garsios Milano Sforcų giminės, Bona Sforca išsiskyrė iš ankstesnių Lenkijos ir Lietuvos valdovų sutuoktinių tiek savo asmeninėmis savybėmis, tiek ir didelėmis politinėmis bei ekonominėmis ambicijomis. Mirus tėvui, šeima turėjo kraustytis į Barį, kurį valdė Bonos motina. Bona liko vienintelis vaikas, sulaukęs brandos, jos seserys ir broliai mirė anksti. Ji buvo auklėjama kaip kilminga, karališko kraujo asmenybė, būsima valdovė. Didžiulę įtaką Bonai turėjo jos motina – išsilavinusi, intelektuali moteris, savo rezidencijoje priiminėjusi menininkus, intelektualus, puikiai tvarkiusi savo dvarus, įtvirtindama juos pagal to meto naujausius artilerijos reikalavimus, mokiusi savo dukrą racionaliai tvarkyti namų ūkį. Didelę įtaką Bonai turėjo ir jos mokytojas Chrizostomas Colonna, garsus to meto poetas ir rašytojas, išmokęs Boną laisvai kalbėti ir rašyti lotyniškai ir graikiškai, išsamiai supažindinęs su tuometine senąja literatūra, paskatinęs jos meilę poezijai. Jis mokė Boną valstybės teisės, ekonomikos, valdymo pagrindų, geografijos. 

Bona Sforca Lenkijos karaliene ir Lietuvos didžiąja kunigaikštiene tapo 1518 m. balandžio 18 d., kai ištekėjo už Lenkijos karaliaus ir Lietuvos didžiojo kunigaikščio Žygimanto Senojo. Iškart pareiškusi, kad nesitenkins žmonos ir motinos vaidmeniu, Bona pradėjo rūpintis Jogailaičių dinastijos tęstinumu ir stiprinimu. 1520 m. pagimdė sūnų Žygimantą Augustą (1527 m. pagimdytas antrasis sūnus neišgyveno), vėliau – 4 dukras. Lietuvos Didžioji Kunigaikštystė tapo aktyvaus Bonos veikimo erdve. Šiose žemėse Bona vykdė ir reikšmingas ūkio reformas, ilgalaikėje perspektyvoje tapusias vienomis reikšmingiausių ūkio pertvarkų Lietuvos istorijoje. Bona tiek tiesiogiai, tiek per savo sutuoktinį Žygimantą Senąjį veikė ir LDK politinį gyvenimą. Ji turėjo dinastinių ambicijų – jos troškimas buvo matyti savo sūnų Žygimantą Augustą Lenkijos karaliumi ir Lietuvos didžiuoju kunigaikščiu, kadangi Lenkijos Karalystėje ir Lietuvos Didžiojoje Kunigaikštystėje valdovą rinko didikai. Goštautai ir Radvilos buvo galingiausi to meto LDK valdovai. Bonai pasisekė juos palenkti savo pusėn – jie suprato, kad, paskelbus Žygimantą Augustą didžiuoju kunigaikščiu, pirmu smuiku būtų groję jie, o ne lenkai. 1522 m. buvo sutarta, kad Žygimantas Augustas taps didžiuoju Lietuvos kunigaikščiu, o 1529 m. jis tapo oficialus LDK valdovas. Už paramą Bona savo šalininkams atsilygino: 1522 m. Albertui Goštautui buvo suteikta Vilniaus vaivados pareigybė, o Jurgis Radvila tais pačiais metais tapo Trakų vaivada.  Didžiausi Bonos konkurentai buvo Radvilos, su kuriais ji nuolat kovojo. Bona priešinosi Žygimanto Augusto santuokai su Barbora Radvilaite, tačiau tuo metu jos įtaka ėmė silpti, o netrukus Žygimantas Augustas nuo jos atitolo – ypač po Barboros mirties. 
Bonai pavyko Jogailaičių nuosavybe paversti ištisus valdų kompleksus Palenkėje, Gardino seniūnijoje, Kauno seniūnijoje, Perlojoje, Punioje, Alytuje, Nemunaityje, Dauguose ir Merkinėje, Žemaitijoje, Vitebske, Kremeneco seniūnijoje ir Kovelyje bei dar dalyje mažesnių valdų. Bona steigė naujus miestelius, vykdydama naujų teritorijų įsisavinimo politiką. Šie miesteliai būdavo steigiami geografiškai patogiose vietose – šalia miškų, upių. Miesteliai turėjo teisę turėti turgų ir prekyvietes. 1529 m. buvo išleistas Pirmasis Lietuvos statutas, kurį Bona Sforca puikiai išmanė. 
Po 1530 m. Vilniaus katedros gaisro Bonos iniciatyva buvo imtasi atnaujinti Žemutinę pilį – Vilniuje buvo įkurta patogi valdovų rezidencija. Šalia pilies buvo užveistas itališko pavyzdžio sodas su alėjomis, nė kiek nenusileidęs vakarietiškų karališkų rūmų sodams. Su Bonos Sforcos atvykimu į Lenkiją ir Lietuvą plūstelėjo didelė itališkos kultūros banga, kurią atnešė atvykdami italai: menininkai, muzikai, gydytojai, teisininkai, padėję parengti Antrąjį Lietuvos statutą. Lietuvos didikų virtuves pasiekė Viduržemio jūros produktai: alyvų aliejus, muškato riešutai, razinos, egzotiški vaisiai, agurkai, pomidorai, kalafiorai, šparaginės pupelės, brokoliai.  

1544 m. Žygimantui Augustui tapus Lenkijos karaliumi ir Lietuvos didžiuoju kunigaikščiu, karalienės Bonos įtaka ėmė mažėti. Konfliktas ypač sustiprėjo po antrųjų Žygimanto Augusto vedybų su LDK didike Barbora Radvilaite. Žygimantas Augustas neatleido motinai jos priešiškos pozicijos ir daugiau su ja nebesimatė. Bona, pagyvenusi su dukromis Mozūrijoje, 1556 m. išvyko į Italiją su visais savo turtais. 
Apsigyvenusi Baryje netrukus sulaukė Ispanijos karaliaus Pilypo II prašymo parduoti jam Bario kunigaikštystę. Bonai atsisakius karalius paprašė milžiniškos tais laikais paskolos – 120 000 aukso dukatų. Sutikdama paskolinti šią sumą, Bona padarė lemtingą klaidą. Manoma, kad, nenorėdamas grąžinti paskolos, Pilypas II paprašė Bonos tarnų ją palaipsniui nunuodyti. Ji mirė 1557 m. lapkričio 19 d. visiškai vieniša ir savo tarnų apiplėšta. Ši iškili asmenybė buvo palaidota Šv. Mikalojaus bazilikoje Baryje, kurios rūsyje saugomi vieno garsiausių katalikų ir ortodoksų šventojo palaikai. 
3. Šiuo metu galiojančios ir teikiamu klausimu siūlomos naujos teisinio reguliavimo nuostatos
Lietuvos Respublikos teritorijos administracinių vienetų ir jų ribų įstatymas, Lietuvos Respublikos vietos savivaldos įstatymo 6 straipsnio 27 punktas ir Lietuvos Respublikos vidaus reikalų ministro                    2011 m. sausio 25 d. įsakymu Nr. 1V-57 patvirtintas Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašas bei Valstybinės lietuvių kalbos komisijos rekomendacijos dėl gatvių pavadinimų sudarymo ir rašymo.
4. Galimos teigiamos ar neigiamos priimto teisės akto pasekmės, kokių priemonių būtina imtis, siekiant pastarųjų išvengti
Šio sprendimo pagrindu pildomas gatvių registras ir tikslinama jų apskaita. 
5. Suderinamumas su Lietuvos Respublikos galiojančiais teisės norminiais aktais
Neprieštarauja galiojantiems teisės aktams. 
6. Priimtam teisės aktui įgyvendinti reikalingi papildomi (priimti, pakeisti) teisės aktai
Nėra
7. Biudžeto lėšų poreikis teisės aktui įgyvendinti
Jau yra nuoroda/iškaba dėl Bonos Sforcos skvero
8. Teisės akto projekto rengimo metu gauti specialistų vertinimai ir išvados

Nėra
9. Teisės akto projekto iniciatoriai: institucija, asmenys ar piliečių įgalioti atstovai
Vilniaus miesto savivaldybės tarybos Istorinės atminties komisija
10. Teisės akto projekto autoriai (rengėjai)

vyriausioji specialistė Rimutė Beniulienė
11. Priimto teisės akto nauda Vilniui ir vilniečiams
Suteikus skverui, šalia Valdovų rūmų, iškilios asmenybės Lenkijos karalienės ir Didžioji Lietuvos kunigaikštienės vardą bus pagerbtas jos indėlis abiejų tautų valstybių vystymuisi.
PRIEDAI: 

Vilniaus miesto gatvių išdėstymo schemų ištrauka, 1 lapas
SUSIETA:
1. Vilniaus miesto savivaldybės administracijos Vilniaus miesto savivaldybės tarybos Istorinės atminties komisijos 2021-10-20      posėdžio protokolu Nr. 4-2429-(1.1.29-T1).
2. Valstybinės lietuvių kalbos komisijos 2021-12-16 raštas Nr. S1-467(1.7).

3. Vilniaus pilių valstybinio kultūrinio rezervato direkcijos 2021-11-25 raštas Nr. A50-35303/21
4. Tarnybinis raštas 2021-12-     Nr. A121-                /21.

